নাচ-গান-কবিতা-ছবি ইত্যাদির মধ্যে ‘সৃজনশীলতা’ শব্দটাকে আটকে রাখাটা কি ঠিক হবে? বরং শব্দটার অর্থটা আরেকটু সম্প্রসারিত করা যাক। আমরা প্রতিদিনই তো কতরকম কাজ করি। এর মধ্যে অনেক কাজ করার জন্য বিভিন্ন পদ্ধতি আগে থেকেই ঠিক করা থাকে। যেমন কিভাবে ছুটির জন্য প্রধান শিক্ষকের কাছে দরখাস্ত লিখবো তা নিয়ে তেমন একটা ভাবা লাগে না। তবে মাঝে মাঝে এমন সব সমস্যা চলে আসে যার জন্য আগে থেকে তৈরি কোন সমাধান জানা নেই। আবার মাঝে মাঝে পুরনো সমস্যাই নতুন চেহারা নিয়ে আসে। তাই তখন খুঁজতে হয় নতুন সমাধান, কিংবা পুরনো সমাধানটাই নতুন ভাবে প্রয়োগ করা লাগে। এটাকেই সৃজনশীলতা বলো আমরা। সে অর্থে প্রায় প্রতিদিনই আমাদের নতুন করে চিন্তা করতে হয় নিয়ত পরিবর্তনশীল পৃথিবীতে বুক ফুলিয়ে বেঁচে থাকতে।